钦定古今图书集成/明伦汇编/氏族典/第411卷 > 《廖用贤尚友录》 > 杜延年
## 钦定古今图书集成/明伦汇编/氏族典/第411卷 > 《廖用贤尚友录》 > 杜延年

按《汉书杜周传》：“周子延年，字幼公，亦明法律。昭帝初
立，霍光秉政，以延年补军司空。上官桀父子谋逆，延
年以闻，封为建平侯，擢为太仆右曹给事中。光持刑
罚严，延年辅之以宽。昌邑王废，大臣议所立。时宣帝
养于掖廷，与延年中子佗相爱善，延年劝光立焉。宣
帝即位，益信任之。光薨后，子禹与宗族谋反，诛。上以”
延年霍氏旧人，免官。后数月，复召拜为北地太守，徙
西河。五凤中，征入为御史大夫。延年居父官府，不敢
当旧位，坐卧皆易其处。以病乞骸，罢就第。后数月薨，
谥曰敬。